**Besplatna putovanja za djecu i učenike**

**Od 1. listopada ostvarite besplatno putovanje**

Vlada RH donijela je Zaključak o uvođenju pilot-projekt besplatnoga javnog željezničkog prijevoza djece i učenika osnovnih i srednjih škola na području RH. Pilot-projekt uvodi se sukladno Programu Vlade Republike Hrvatske 2020. - 2024., a provodit će se od 1. listopada 2021. do 31. prosinca 2022. godine.

Pilot-projekt obuhvaća neograničena svakodnevna putovanja vlakom od mjesta stanovanja do mjesta školovanja i povremena putovanja, kao što su jednodnevni izleti, odlasci liječniku, na ljetovanje i druga putovanja.

Realizacijom pilot-projekta doprinijet će se povećanju mobilnosti djece i učenika, zaustavljanju iseljavanja u urbane sredine i podršci demografske revitalizacije, poboljšanju životnog standarda građana, revitalizaciji prometa putničkih vlakova na nerazvijenim područjima i poticanju korištenja željezničkog prijevoza. Uz to, znatno će se ojačati razvoj integriranog prijevoza putnika.

S obzirom na velika ulaganja u željezničku infrastrukturu i vozni park koja se sufinanciraju sredstvima iz EU fondova, ovim pilot-projektom potiče se korištenje i održivost željezničkog prijevoza, čime se doprinosi i smanjenju štetnih utjecaja prometa na okoliš.

**Kako ostvariti pravo na besplatno putovanje?**

**Djeca do polaska u osnovnu školu** pravo na besplatno putovanje ostvaruju na temelju identifikacijskog dokumenta na kojemu je naveden datum rođenja (npr. zdravstvena iskaznica, osobna iskaznica i dr.). Karte se preuzimaju na blagajnama. U slučaju da blagajna ne radi, karte se preuzimaju u vlaku.

**Učenici osnovnih i srednjih škola** pravo na besplatno putovanje ostvaruju na temelju pametne kartice HŽ Putničkog prijevoza. Za izradu pametne kartice potrebno je dostaviti sljedeće:

* zahtjev za izradu pametne kartice možete preuzeti ovdje
* potvrda o pohađanju obrazovne institucije možete preuzeti ovdje
* fotografija u boji veličine 3x3,5 cm koja ne smije biti starija od godinu dana

Zahtjev, potvrdu i fotografiju možete predati na blagajni (popis blagajni možete pronaći ovdje).

Prilikom preuzimanja pametne kartice na blagajni učeniku se dodjeljuje profil za pretplatne i pojedinačne karte. Pretplatna karta odnosi se na relaciju na kojoj učenik putuje svakodnevno od mjesta stanovanja do mjesta školovanja. Pojedinačne karte preuzimaju se na blagajnama, a u slučaju da blagajna ne radi, preuzimaju se u vlaku.

Izrada pametne kartice s pripadajućim profilima naplaćuje se 20 kn prilikom preuzimanja kartice.

**Djeca do 18 godina koja ne pohađaju srednju školu** ostvaruju pravona besplatna putovanja na temelju pametne kartice HŽ Putničkog prijevoza. Prilikom predaje zahtjeva za izradu pametne kartice i fotografije na blagajni, potrebno je pokazati identifikacijski dokument na kojemu je naveden datum rođenja.

Izradu pametne kartice možete zatražiti i poštom slanjem potrebne dokumentacije na sljedeće adrese:

* Regionalna jedinica Zagreb, Trg Ante Starčevića 1, 10 000 Zagreb
* Regionalna jedinica Vinkovci, Ante Starčevića 79, 32 100 Vinkovci
* Regionalna jedinica Split, Obala kneza Domagoja 8, 21 000 Split
* Regionalna jedinica Rijeka, Trg kralja Tomislava 1, 51 000 Rijeka
* Regionalna jedinica Varaždin, Kolodvorska 17, 42 000 Varaždin.

U slučaju da dokumentaciju šaljete poštom, potrebno je navesti hoćete li pametnu karticu preuzeti na jednoj od blagajni ili će vam biti poslana poštom.

Zahtjevi se predaju **od 1. listopada 2021. godine.**

**Napomena za učenike koji imaju pametne kartice**

Učenici koji imaju pametnu karticu, ne trebaju izrađivati novu, nego s postojećom karticom doći na blagajnu kako bi dobivanjem novog profila ostvarili pravo na besplatna putovanja.

**Prijelazno razdoblje od 1. listopada do 1. studenoga 2021.**

**Do 1. studenoga 2021. učenici koji nemaju pametnu karticu ostvaruju pravo na besplatna putovanja** na temelju identifikacijskog dokumenta na kojemu je naveden datum rođenja (npr. zdravstvena iskaznica, osobna iskaznica i dr.). Identifikacijski dokument potrebno je pokazati kondukteru u vlaku.

Dodatne informacije možete zatražiti na e-mail besplatno.djeca@hzpp.hr.